《念奴娇 雨中》
明代·朱朴

荼䕷初谢，又山丹开过，蔷薇零落。二十四番花信了，清暑绿阴帘幕。

五月陂塘，熟梅风雨，病怯春衫薄。重门静掩，客怀无奈萧索。

惆怅绿绮弦空，紫箫声断，好事翻成恶。睡起无聊还欲睡，梦绕白云丹壑。

怨别伤离，新愁旧恨，一醉都抛却。数声山鸟，醒来人在西阁。

作者简介：浙江海盐人，字元素。体瘦长，而音声琅琅，务农为生。工诗，有《西村诗集》，许杞山序而刻之。